JASแม่ควงลูก”วอร์ฯ3″วิ่งคึก!หลังกระแสลือหึ่ง”บล.ไทยพาณิชย์”รับซื้อบิ๊กล็อตจาก”พ่อดอกมะลิ”
JAS แม่ควงลูก "วอร์ฯ3" วิ่งคึก! หลังกระแสลือหึ่ง "บล.ไทยพาณิชย์" รับซื้อบิ๊กล็อตจาก "พ่อดอกมะลิ"
20 ธ.ค. 2560

ผู้สื่อข่าวรายงานว่า ราคาหุ้นบริษัท จัสมิน อินเตอร์เนชั่นแนล จำกัด (มหาชน) หรือ JAS ปิดตลาดภาคเช้าที่ระดับ 7.25 บาท บวกขึ้นมา 0.25 บาท หรือคิดเป็น 3.57% โดยราคาปรับตัวขึ้นไปทำจุดสูงสุดที่ระดับ 7.35 ต่ำสุดที่ระดับ 7.10 บาท ด้วยมูลค่าการซื้อขาย 328.16 ล้านบาท
ขณะที่ราคาใบสำคัญแสดงสิทธิ บริษัท จัสมิน อินเตอร์เนชั่นแนล จำกัด (มหาชน) ครั้งที่ 3 หรือ JAS-W3 ปิดตลาดภาคเช้าที่ระดับ 3.68 บาท บวกขึ้นมา 0.24 บาท หรือคิดเป็น 6.98% โดยราคาปรับตัวขึ้นไปทำจุดสูงสุดที่ระดับ 3.74 ต่ำสุดที่ระดับ 3.50 บาท ด้วยมูลค่าการซื้อขาย 87.63 ล้านบาท
อนึ่ง วานนี้ (19 ธ.ค.60) ทีมข่าว “ข่าวหุ้นธุรกิจออนไลน์” ได้รายงานข่าวการซื้อขายหุ้นบิ๊กล็อตของ JAS-W3 จำนวน 8 รายการ ปริมาณ 650 ล้านหน่วย มูลค่ารวม 2.21 พันล้านบาท ที่ราคาเฉลี่ย 3.40 บาท โดยมีการรายงานในเบื้องต้นว่า เป็นการซื้อขายระหว่าง นายพิชญ์ โพธารามิก ในฐานะผู้จำหน่าย และบล.ไทยพาณิชย์ ในฐานะผู้ได้มา ซึ่งคาดว่าอาจมีการนำไปใช้ดำเนินการแปลงสิทธิ์เป็นหุ้นสามัญของ JAS ตามการรายงานข่าว : บิ๊กล็อต JAS-W3 โผล่กว่า 2 พันลบ. ลือหึ่ง! “บล.ไทยพาณิชย์” ดอดทำรายการซื้อจาก “พิชญ์”
อย่างไรก็ดี ขณะนี้ยังไม่มีการชี้แจงเกี่ยวกับประเด็นดังกล่าวจากฝ่ายที่อาจมีส่วนเกี่ยวข้องแต่อย่างใด ทางทีมงาน “ข่าวหุ้นธุรกิจออนไลน์” จะรายงานให้ทราบต่อไปหากมีความคืบหน้าประการใด
นอกจากนี้ มีกระแสข่าวเกิดขึ้นในวันนี้เช่นเดียวกันว่าการปรับตัวขึ้นของราคาหุ้น JAS ด้วยปริมาณการซื้อขายที่หนาแน่น จะเป็นผลทำให้เกิดแรงจูงใจในการแปลงสิทธิ์ JAS-W3 เป็นหุ้นสามัญมากขึ้น โดยมีการกำหนดวันแจ้งความจำนงในการใช้สิทธิ์ได้ระหว่างวันที่ 22-28 ธ.ค. 60 และกำหนดวันใช้สิทธิในในวันที่ 29 ธ.ค.60 ส่วนราคาในการใช้สิทธิซื้อหุ้นสามัญคือ 3.904 บาท/หุ้น ที่อัตราการใช้สิทธิ (หน่วย : หุ้น) 1 : 1.101 และกำหนดวันหมดอายุในวันที่ 5 ก.ค.63